नई दिल्ली/जबलपुर: मध्य प्रदेश के सीएम शिवराज सिंह चौहान का कहना है कि प्रदेश के किसानों की फसल निर्यात के लिए एपिडा (एग्रीकल्चर एंड प्रोसेस्ड फूड प्रोडक्ट्स एक्सपोर्ट डिपार्टमेंट अथॉरिटी) की तर्ज पर प्रदेश में बोर्ड का गठन किया जाएगा. चौहान ने जबलपुर में कृषक समृद्धि योजना के तहत आयोजित राज्यस्तरीय किसान महासम्मेलन को संबोधित करते हुए कहा कि राज्य सरकार ग्रीष्मकालीन उड़द भी समर्थन मूल्य पर खरीदेगी. उड़द उत्पादक किसान कृषक समृद्धि योजना में अपना पंजीयन कराएं, ताकि उन्हें भी योजना का समय पर लाभ मिल सके. सीएम चौहान ने आगे कहा कि खेती का विकास और किसान का कल्याण राज्य सरकार की सर्वोच्च प्राथमिकता है. खेतिहर परिवारों के बेटा-बेटी कृषि आधारित उद्योग-धंधे स्थापित करें. राज्य सरकार उन्हें 10 लाख से दो करोड़ रुपये तक कर्ज उपलब्ध करवाएगी. इस कर्ज की गारंटी भी राज्य सरकार लेगी.